**Beszámoló a Középhalmi Misszió 2017. évéről és tervek a 2018. évre**

Nehéz egy beszámolót szomorú bejelentéssel kezdeni. Szomorú szívvel, de a feltámadás reménységével álltunk meg a 2017. évben Dr. Sárkány Angyal – a Középhalmi Misszió alapítója – koporsója mellett. A feltámadás igéjét Lázár Zsolt lelkész-esperes hirdette. Angyalka néni életére Nobik Erzsébet lelkésznő emlékezett vissza. Istennek adunk hálát Angyalka néniért és szolgálatáért. Hisszük és valljuk, amit ő is hittel vallott: „Tudom, hogy az én Megváltóm él, és utoljára porom fölött megáll”.

**Ami velünk a 2017. évben történt.**

**2017. április 24- 28. Csendes hét a Napraforgó Klubban**

Kimentünk a terepre. Ezt a csendes hetet ugyanis a Napraforgó Klub Szenvedélybetegek Nappali Ellátásának helyszínén tartottuk. A hetet munkatársi megbeszéléssel készítettük elő, melyen jelen volt Galó Tamás szupervízor-kordinátor is. A csendes hetet Lázár Zsolt esperes-lelkész nyitotta meg, és megtisztelt minket jelenlétével Czinkoczki Mihály, a Szarvasi Evangélikus Egyházközség felügyelője. A kiosztott igés lapokból és a pontosan vezetett protokoll-listából tudjuk, hogy hányan jelentek meg az csendes héten és kik voltak a szolgálattevők. A terepen ráébredtünk, hogy nincs reménytelen eset. A Moreno-színpadon pedig arra, hogy mennyi önismereti hiányosságunk van.

Jelenlévők száma: 41 fő (Szarvasról, Békéscsabáról, Csabacsüdről, Gyomaendrődről, Tótkomlósról, Gyuláról, Elekről, Mezőmegyerről, Békésről, Pécsváradról, Budapestről. (A továbbiakban is ez a lista érvényes a név szerint meg nem nevezett jelenlevőket illetően)

Igehirdetéssel-bizonyságtétellel és „más módon” szolgálók: Lázár Zsolt esperes-lelkész, Péter Attila lelkész, Veres-Ravai Csaba Endre lelkész, Lupták György esperes-lelkész, Carns-Lengyel Henriett lelkésznő, Szeverényi János lelkész (a Magyországi Evangélikus Egyház Missziói Osztájának Igazgtatója) Pápai Attila lelkész, Láng Kitti jövendő Katekéta, a Napraforgó – Második esély Klub dolgozói (Utóbbiak minden alkalommal szolgáltak!!!)

**2017.július 24-28. Csendes hét Középhalmon**

Otthon voltunk. A Középhalmi Misszió tanyasi épületében mindig otthon érezzük magunkat. Itt jegyezzük meg, hogy Pápai Attila lelkész és felesége (lelkésznő) Orsi úgy érkezett hozzánk szolgálni, hogy autójuk telve volt dobozokkal, mert akkor költöztek új szolgálati helyükre: Gyulára. És mégis vállalták közöttünk a szolgálatot!!! Isten áldását kérjük gyulai szolgálatukra.

Jelenlevők száma: 40 fő

Igehirdetéssel-bizonyságtétellel és „más módon” szolgálók: Péter Attila lelkész, Láng Pál lelkész, Lázár Zsolt esperes-lelkész, Veres –Ravai Csaba Endre lelkész, Szeverényi János lelkész, Pápai Attila lelkész, Láng Kitti jövendő Katekéta.

**2017. augusztus. 24. Kirándulás Pécsváradra**

Jelenlevők száma: 15

Kótcs László látott minket vendégül, akinek jó néhány évvel ezelőtt Középhalomra „kellett” jönnie, hogy itt szabaduljon meg alkoholbetegségéből. Ő készítette kézzel-szívvel-lélekkel azt a keresztet, ami most Középhalmon áll. Pécsváradon sokat énekeltünk, imádkoztunk, beszélgettünk, patakokon keltünk át csúszós köveken bizonytalanul lépkedve, és hegyeket másztunk meg kemény izommunkával. Átéltük: jobb, ha az izmaink feszülnek, mint az idegeink. Koszti György kitűnő krumlipaprikást készített nekünk, ami az ige mellett erőt-energiát adott nekünk a meredek hegyi utakon.

**2017.október 16-20. Csendes hét Középhalmon**

Jelenlevők száma: 57

Igehirdetéssel-bizonyságtétellel és „más módon” szolgálók: Lázár Zsolt esperes-lelkész, Péter Attila lelkész, Ördög Endre lelkész, Nobik Erzsébet lelkésznő, Pápai Attila lelkész, Lupták György esperes-lelkész, Mikó László, Kis Gabriella, Láng Emese, Láng Kitti. Ez volt az az alkalom, amikor az igehirdetések mellett igazán őszinte és személyes bizonyságtételek hangoztak el.

Isten mindig nyit új kapukat. Így történhetett meg, hogy a Kőrős Televízió stúdió beszélgetésében Láng Emese, Engi Sándor és Péter Attila elmondhatta, hogy miről is szól a Középhalmi Misszió. A misszió múltjáról, jelenéről és jövőéről pedig interjút adott Nobik Erzsébet, Láng Emese és Péter Attila október 20-án.

**2017.október 20. 25 éves jubileum és Angyalka-terem felavatása**

Jelenlevők száma: 72 fő + a dolgozók és még sokan mások

A 25 éves jubileumi istentiszteleten igehirdetéssel Szeverényi János lelkész szolgált, a liturgiai szolgálatot Zahorecz Pál lelkész és Lázár Zsolt esperes végezte, aki a teremben elhelyezett emlék –és emlékeztetőtáblát felavatta. A hálaadó istentiszteleten élhettünk az Úr szent testének és vérének vételével: az úrvacsorával.

A nap délelőttjén – a reggeli áhítat után – „pódiumbeszélgetést” tartottunk múltról, jelenről és jövőről. Megszólalt Nobik Erzsébet, Klenkné Éva néni, Engi Sándor, Enginé Erika, Kótsch László, Molnár Pál, Veres-Ravai Csaba Endre, Tóth György (Angyalka néni gyermeke), Láng Emese, Péter Attila, a Napraforgó - Második Esély Klub dolgozói, a Támogatott Lakhatás lakói. A fantasztikus marhagulyást Pásztor Mátyás főzte munkatársaival, akik sokat dolgoztak – és mindig dolgoznak azon -, hogy élhessünk a testi táplálékkal is. A Középhalmi Misszió „vendégkönyvének” bejegyzései pedig önmagukért beszélnek.

**2017.december 9. Adventi-karácsonyi csendes nap**

Jelenlevők száma: 22 fő

A vendégvárás után Péter Attila szolgált áhítattal. Ezt követően Bonnyai Sándor szociális munkás és munkatársa tartott vetítőképes előadást arról a szolgálatról, melyet immár 3 éve önkéntesen végeznek testvérével - Annával - és munkatársaikkal Kárpátalján az úgynevezett „cipős doboz” akció keretében. A finom székelykáposztával Molnár Pál állandó munkatársunk örvendeztetett meg minket. Ezt követte Láng Emese vetítőképes bizonyságtétele arról, hogy életének nehéz helyzetében hogyan élte át Isten segítségét és áldását a Dömösi Misszió hitmélyítő hetén. Imádságban gondoltunk Bakay Péter missziós szolgatársunkra, aki egy súlyos balesetet követően kritikus állapotban volt.

A Szarvas - Ótemplomi Szeretetszolgálat különböző munkaágai mellet állandó munkatársi és egymást segítő kapcsolatban vagyunk a Dömösi Misszióval, a Kékkereszt békéscsabai utógondozó csoportjával és a Tótkomlósi Evangélikus Szeretetszolgálattal.

**Amit 2018-ban tervezünk**

Havonta legalább egyszer képviseltetjük magunkat a Kékkereszt békéscsabai alkalmán

Februárban (és még legalább 1-szer az évben) kuratóriumi ülést tartunk, melynek témája: a missziós csendes napok megszervezése, tematikájának kidolgozása, feladatok kiosztása, pontos megbeszélése

Márciusban részt veszünk az országos missziói konzultáción

Áprilisban csendes hetet tartunk Középhalmon

Júniusban kirándulást szervezünk Pécsváradra

Júliusban tartjuk nyári csendes hetünket Középhalmon

Augusztusban gyermektábort szervezünk első sorban csonka családból származó és nagycsaládban élő rászoruló gyermekek – illetve családtagjaik - részére

Októberben őszi-téli csendes hét Középhalmon

Novemberben örök élet vasárnapján részvétel (szolgálat) az Ótemplomban Szarvason

Decemberben adventi- karácsonyi évzáró együttlét Középhalmon

**Végszó**

Ha a költő annak idején azt mondta, hogy „az élet él, és élni akar”, mi ezt mondhatjuk: a Középhalmi Misszió megszületett, él, és Isten kegyelméből élni fog. Köszönünk minden támogatást. Istennek legyen érte hála!

Péter Attila Láng Emese

Lelkészi vezető kuratóriumi elnök